નવી દિલ્‍હી, તા. ૯ : ગુજરાતમાં ઉત્તર ભારતીયો ઉપર હુમલા અને પલાયનના મામલાને ખુદ વડાપ્રધાન નરેન્‍દ્ર મોદી અને ભાજપના અધ્‍યક્ષ અમિત શાહે ગંભીરતાથી લીધો છે. માસુમ ઉપર રેપની ઘટના બાદ ઉત્તર ભારતીયો ખાસ કરીને બિહાર અને ઉત્તર પ્રદેશના લોકો ઉપર હુમલાને યોગ્‍ય રીતે હેન્‍ડલ ન કરવા બદલ બન્નેએ ગુજરાતના મુખ્‍યમંત્રીથી નારાજી વ્‍યકત કરી છે. જાણવા મળે છે કે, પીએમ મોદી અને ભાજપના પ્રેસિડેન્‍ટ અમિત શાહે મુખ્‍યમંત્રી વિજય રૂપાણી અને ઉપમુખ્‍યમંત્રી નિતીન પટેલને કથીત રીતે ફટકાર લગાવી છે. મોદી અને શાહ બન્ને ગુજરાતથી આવે છે અને તેવામાં આ બધુ જે થઈ રહ્યુ છે તેનાથી તેની પ્રતિષ્‍ઠાને નુકશાન પહોંચે તેમ છે. દરમિયાન હજુ ઉત્તર ભારતીયોમાં ખોફ જણાઈ રહ્યો છે. અત્‍યાર સુધીમાં ૧ લાખથી વધુ પરપ્રાંતીયોએ ગુજરાત છોડી દીધુ હોવાનું જાણવા મળે છે.